Bançac

**Bançac** (*Bansat* en francés) es una comuna auvernhata dau departament dau Puèi de Doma e de la region d'Auvèrnhe-Ròse-Aups, ancianament d'Auvèrnhe.

## Geografia
La comuna de Bançac es situada sobre le bòrd sud de la Limanha de v7s Soire e a la limita dau Livradoés. Aquò baila a la comuna dos aspècts :
los contrafòrts dau Liuradés bailan a la comuna sos bòscs e un terren accidentat. Quò-es le bòsc Barós e la ribèira de Bançac que pavèt una petita gòrja au desbochat de la quna s'es botat le vialatge ; a l'oèst, un planetge que permet la cultura de las cerealas d'ente podèm aveire una veguda panoramica sobre la chadena dau Puèi de la Crotz. Exista sobre le territòri de la comuna una depression sanhosa, le lac de Chaum, ajant una granda richessa floristica e faunistica.

### Localizacion

## Toponimia
Las atestacions ancianas son, per luòc:
* Le nom de **Bançac** [bãˈsa] es atestat *Banzaco*, *Banciaco* dins le Cartulari de Briude, *Badaone* en 944, *Bansiacum* en 1095, *Bansac* en 1695, e *Banssat* en 1789. Le nom vendriá dau nom gallés d'òme *Bantius* embei le sufixe *-acum*, latinizacion dau sufixe gallés *-aco(n)*. *Bançac* èra donca probablament una anciana granda proprietat antica qu'aviá coma mèstre *Bantius*.
* **Badarèl** [bɒdɒˈɹ̝e] (fr. *Badarel*), vendriá benliau de *badar*. Los abitants se sònon los *badarèls/-èlas*.
* **Badolent** [bɒdʉˈlẽ] (fr. *Badoulin*), de *Badolento*.
* **Bèl Èr** [bɪːˈler] (fr. *Bel Air*), Dauzat baila gis d'origina o de fòrmas ancianas.
* **La Chassanha** [lɔ.tsaˈsaɲɔ] (fr. *La Chassagne*), Dauzat baila las fòrmas ancianas *Cassania* e *La Chassana*, aquel toponim designa un endreit ente trobèm de chaines.
* **Ferroçac** [fɒʀˈsa] (fr. *Féroussat*), de *Ferruciaco*.
* **L'Hala** [ˈlalɔ] (fr. *Lalle*), de *la* + *halla*.
* **Las Pariàs** [la.pɔˈʁja] (fr. *La Prias*), Dauzat baila gis d'origina o de fòrmas ancianas.
* **Vinzèla** [vjɛ̃ˈzelɔ] (fr. *Vinzelles*), Dauzat baila l'anciana fòrma *Vinzella*, l'origina podriá èstre *Vimicella*, o mai probable *Vinicella*, qu'es dire "le país de l'osèir" o "le país dau vin". Los abitants se sònan los *vinzelaires**.* Se disiá de las femnas de vès Vinzèla : *Sès de vès Vinzèla, ton cotilhon passa mai que ta gonèla*.

## Istòria
Bançac fai partida daus vialatges fortifiats que son estats bastits le long de la valada vinhairona de l'Alèir.
La partida anciana dau vialatge fòrma un qüadrilatère fasiant le torn de la glèisa fortifiada Sent Jurian au qun accedèm per un pòrge.
L'ancian chastèl a un plan en L qu'a enquèra tres tors sobre le costat nòrd. Aquelas fortificacions son estadas bastidas per assegurar la defensa dau vialatge dau mentre la guèrra de Cent Ans (1337-1453). La senhoriá aparteniá au siècle XVII a Antoène Ribèira. Per le maridatge de sa filha, en 1653, venguèt la proprietat de Piare Cisternes.
Vès Bançac existavon doas confrariás, aquela de Senta Fe e aquela dau Sent Sacrament.

## Administracion

* Davant la refòrma cantonala de 2014, aplicada en 2015, la comuna èra dau canton de Çausselenjas; es avora dau canton de Braçac.

## Demografia

* 2012 : 250; 2013 : 249 abitants (24 ab/km²)

## Luòcs e monuments

## Personalitats liadas a la comuna
* Los 'rèirs-grands d'Albèrt Dauzat èran de vès Vinzèla, un vialatge de la comuna de Bançac.

## Veire tanben
* Comunas dau Puèi de Doma

## Liams extèrnes

## Nòtas e referéncias
### Nòtas

### Referéncias